Tientalle SA’ners steeds in China vasgekeerFoto: (AP Photo/Gemunu Amarasinghe) Die DA sê hy weet van sowat 85 Suid-Afrikaners wat tans in China vasgekeer is en graag huiswaarts wil keer in die lig van die gevreesde koronavirus wat reeds meer as 1 800 lewens geëis het. Darren Bergman, LP en skaduminister van internasionale betrekkinge en samewerking, sê die party is deurgaans in verbinding met die departement van internasionale betrekkinge en samewerking (Dirco). Luidens die DA se inligting word hierdie Suid-Afrikaners se versoek om huis toe te kom, bloot deur die regering geïgnoreer. Die DA doen nou ’n beroep op Naledi Pandor, minister van internasionale betrekkinge, om te verduidelik waarom daar gehoor gegee word aan sommige Suid-Afrikaners se versoeke, terwyl ander aan hul eie lot in China oorgelaat word. Die dodetal weens die Covid-19-virus staan tans op 1 868. Altesaam 72 436 bevestigde gevalle is aangemeld, waaronder die eerste geval in Afrika vandeesweek in Egipte. Lin Songtian, China se ambassadeur in Suid-Afrika, het Dinsdag aan verslaggewers gesê daar is tans sowat 50 000 studente van Afrika in China. Lin Songtian, China se ambassadeur in Suid-Afrika (Foto: David Ritchie/ANA) Volgens Songtian neem die koers waarteen pasiënte in dié land herstel drasties toe. Die getal nuwe bevestigde gevalle in al die land se provinsies, behalwe Hubei, het afgeneem van 390 op 3 Februarie tot 79 teen Maandag. Songtian sê verder die getal nuwe vermeende gevalle in China daal al vir 12 agtereenvolgende dae. Die getal nuwe vermeende gevalle spesifiek in Hubei daal reeds vir 15 agtereenvolgende dae vanaf 3 260 aan die begin van Februarie tot 788 teen Maandag. Die ambassadeur het ook bevestig dat daar nog geen geval van die koronavirus in Suid-Afrika aangemeld is nie. “Selfs al sou daar gevalle in hierdie land aangemeld word, is Suid-Afrika ten volle in staat daartoe om dit te hanteer. Daar is geen rede tot paniek nie.” Die nasionale instituut vir oordraagbare siektes (Nios) sê op sy beurt hy voer deesdae as voorsorgmaatreël breedvoeriger toetse op mense uit wat die virus onder lede mag hê. Luidens ’n verklaring is die breedvoerige toetse teen Maandag op altesaam 83 Suid-Afrikaners uitgevoer, van wie 46 geïdentifiseer is as mense wat moontlik die virus onder lede kan hê. Nie een van hulle het egter toe positief vir die koronavirus getoets nie. Foto: (Chinatopix Via AP) Studie Data van die Chinese sentrum vir siektebeheer en -voorkoming (CCDC) het intussen bevind dat meer as 80% van gevalle wat aangemeld is, matig van aard is. Die meeste gevalle is onder siekes en bejaardes aangemeld. Die navorsing wys ook op die hoë risiko wat die virus vir mediese personeel inhou. Dit volg nadat ’n hospitaaldirekteur vroeër vandag (Dinsdag) aan die virus dood is. Liu Zhiming (51) was die direkteur van die Wuchang-hospitaal in Wuhan, een van die voorste hospitale in die stad. Zhiming is een van die mees senior gesondheidsbeamptes wat tot dusver weens die virus omgekom het. Die data toon verder dat die Chinese provinsie Hubei se sterftekoers op 2,9% staan, vergeleke met die res van China se sterftekoers van 0,4%. Die algehele sterftesyfer weens die Covid-19-virus staan tans op 2,3%. “China het die mees omvattende, strengste en uiters deeglike maatreëls getref om die epidemie in China te voorkom en te keer dat dit uit China versprei. China het ’n reuseprys betaal daarvoor en groot opofferings gemaak,” sê Songtian.